Man skiet kind ten aanskoue van ouersArgieffoto: Die hooggeregshof in Kaapstad Die hooggeregshof in Kaapstad het James Jacobs tot 25 jaar effektiewe tronkstraf gevonnis vir die moord op ’n vierjarige seun. Hy het ook probeer om vyf ander persone dood te skiet. Jacobs het erken dat hy die vierjarige Joshua Luthando Barbers op 4 Maart 2019 ten aanskoue van sy ouers doodgeskiet het. Hy het daardie dag ook vir Jeremy Arendse, Gift Blom, Hilda Estelle Barbers, Johnny Williams en die 11 maande oue Tyrese Barbers probeer doodskiet. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, sê Jacobs het in die hof gesê dat hy en sy vriend, Draai, daardie dag op pad was na Pook se Bos in Athlone om klere te gaan haal. Die gemeenskap wou hom (Jacobs) nie meer daar hê nie. Jacobs het in ’n pleitooreenkoms gesê dat hy ’n vuurwapen uitgepluk en lukraak begin skiet het. Hy het erken dat hy weens sy “roekelose geskietery” onregmatig en opsetlik gepoog het om Jeremy Arendse, Gift Blom, Hilda Estelle Barbers, Johnny Williams en Tyrese Barbers te vermoor. Hy het erken dat hy Barbers onregmatig en opsetlik vermoor het. James is tronkstraf van 25 jaar vir moord opgelê, 50 jaar poging tot moord, 15 jaar vir die onwettige besit van ’n vuurwapen en agt jaar vir die onwettige besit van ammunisie. Die hof het beveel dat die vonnisse gelyklopend uitgedien word. Hy is ook onbevoeg verklaar om ’n vuurwapen te besit. Die staatsaanklaer, adv. Bonginkosi Maki, het aan die hof verduidelik dat moorde op kinders in die Wes-Kaap in ŉ baie ernstige lig beskou word. “Die beskuldigde het ’n veilige plek vir die oorledene, wat sy huis was, in ’n lewensgevaarlike plek omskep toe hy skote op hul huis afgevuur het. Hy het die ouers van die oorledene emosioneel getraumatiseer, aangesien die seuntjie voor hulle geskiet is,” het Maki gesê. “Die hof moet voortdurend poog om op die voorpunt te wees om die belange van die kwesbare lede van die samelewing, veral die kinders, te beskerm aangesien hierdie agbare hof die hoogste voog van kinders soos die oorledene is. “Die beskuldigde het die oorledene se reg om te lewe geskend.”